Verdagte in hof oor Coligny-plaasaanvalHardus en Marie Otto (Foto’s verskaf aan Maroela Media) Petrus Dintwe (25) het Maandag in die hof verskyn in verband met die aanval op Hardus en Marie Otto op hul plaas Syferpan in Coligny, Noordwes. Dintwe het nie aansoek gedoen om borgtog nie en bly in aanhouding, het ŉ Maroela Media-korrespondent berig. Die Otto-egpaar is op 10 November 2014 in hul huis oorval en hulle moes ure lank twee aanvallers se brutale aanslag trotseer. Hardus is erg aangerand en onder andere met kookwater gedreig en Marie is wreed verkrag toe die twee aanvallers nie tevrede was met die bedrag geld wat hulle in die hande kon kry nie. Die aanvallers het uiteindelik kontant en vuurwapens gebuit. Dintwe is uiteindelik aangekeer nadat gesigsamestellings van die verdagtes weke lank in gedrukte media verskyn het. Die tweede verdagte is nog soek, maar die polisie is glo warm op sy spoor. Dintwe moet op 23 Maart weer in die hof verskyn. Die polisie ondersoek ŉ saak van gewapende roof en verkragting. Die ondersoek duur voort.